﻿ကလီစံၫ Colossians 1

1 ၦကဲၪယ့ၫၡူၬဎရံၬ အဆၧအၪ့မၧၫ့ဖိၪ ဘဲၫယွၩအၥၭ အၥိၭ, ယၧၩ, စပီလူၫ ဒဲၦထၧၫ့ဖုဝဲ စထံမၥံၫ, ပဝ့ၫဒၪယီၩ, 2 စံၭၦဆံၫ့ဎံၪ ဒဲထၧၫ့ဖုဝဲၥံၪ လၧအလူတီၩ လၧဎရံၬ အဖၧၩ့, အီၪလၧကလီစံၫနီၪ, မွဲဆၧအခိးအတၩ, ဒဲဆၧဘၪလိၬအိၭလိၬလဖၪ လၧပဖါယွၩ, ဒဲကဆါ ယ့ၫၡူၬဎရံၬနီၪ ဘၪနၥံၪဆံၭ. 3 ဆၧယိလါ လၧအအီၪက့ၪကီၪ့အၥၭ လၧနၥံၪ အဂး လၧမူၭခိၪနီၪ, လၧနၥံၪ နါဂၧၫ့ယူၭ အဂဲး လၧဆၧမွဲဆၧတီၩအလူ ဘဲၫပစံၭဆၧ အၥိၭ, ဆၧၥၭထိၬအပရၧၫ့ အဖၧၩ့နီၪတၭ, 4 ဒဲနၥံၪအဆၧနဲၩ ယ့ၫၡူၬဎရံၬ ဒဲနၥံၪ အဲၪၦဆံၫ့ဎံၪ ထီးအလူၬၥံၪနီၪ, ပနါဂၧၫ့ယူၭ တၭ, ပဘၩဆိၪဖၪန့ နၥံၪ အဂး, 5 ဒဲပစံၭထၪ့အၪ့အူၭ ကဆါ ယ့ၫၡူၬဎရံၬအဖါ အခိးအတၩ လထံၪဎးလဘီၩ့ဎးလီၫ. 6 ဆၧပရၧၫ့နီၪ ထီၩ့လၧနၥံၪအအီၪ ဘဲၫ လၧဂၪ့ခိၪချိၫ့ ထၧၫ့ဖျိၪ့ယၫ အၥိၭတၭ, ၥၪထၪ့ဝ့ၫ ဘဲၫလၧနၥံၪအကျၩ ခီၫဒၪမုနံၩ လၧနၥံၪ နါဂၧၫ့ဆၧ ခီးဘိၩ့နဲၪ့ယီၩ, ဒဲနၥံၪၥ့ၪယၫ ယွၩအခိးအတၩ လၧဆၧမွဲဆၧတီၩ အၥိၭနီၪ, 7 ဘဲၫနၥံၪ မၩလိၪဆၧဆ့ လၧဆၧအခ့ၫအၡၩ လၧပၥိၭ, ပၥၭဘီၩ့ စအံၫပၭဖြၭနီၪ အဝ့ၫဒၪမွဲ ဎရံၬ အခ့ၫအၡၩ လၧအလူတီၩ လၧနၥံၪ အဂး, 8 မွဲအဒုၭနဲၪပၧၩဆ့ လၧနၥံၪ အဆၧအဲၪဆၧကွံၩ လၧၥၭမုနီၪ အဖၧၩ့လီၫ. 9 မၩအၥၭဘဲၫနီၪတၭ, ခီၫဒၪမုနံၩ လၧပနါဂၧၫ့ဆၧနီၪ, ခီးဘိၩ့နဲၪ့ယီၩ ပလဘၩဆိၪဖၪန့ဘၪ နၥံၪ အဂးနီၪ, ပအီၪအ့ၬ, ပအၪ့ကံၩ့အၪ့ယၫ ဘဲၫၥိၭ နၥံၪ မိလၧၫ့ထၪ့ဎွ့ၩထၪ့ လၧဆၧၥ့ၪယၫယွၩအၥၭ လၧကယဲ ဆၧကိၪ့ၥ့ၪ, ဒဲဆၧနၪၥ့ၪ ဆၧဘၪဆဲၫ့ လၧၥၭနီၪ, 10 ဘဲၫၥိၭ နၥံၪ မိလ့ၩ ဆၧကြၨၭလၧကဆါ, လၧဆၧဘၪအၥၭ ထီးအလူၬ အဖၧၩ့, ဒဲၥၪထၪ့ ကယဲ ဆၧမၩဂ့ၩ, ဒဲအၪထၪ့ဝ့ၫ လၧဆၧၥ့ၪယၫ ဘၪဆဲၫ့ လၧယွၩ အဖၧၩ့, 11 ဒဲဆီၪ့ထၪ့ လၧကယဲ ဆၧအဂဲးအဘၭ ဘဲၫအစီၩ့အမၩ့ အလၩအဖၩ့ အၥိၭ, လၧကယဲ ဆၧၥၭဆၧၩ့, ဒဲဆၧအွံၪၥၭဆၧၩ့ ယံၬယံၬ အီၪလၧဆၧၥၭထိၬနီၪ အဂဲး လီၫ. 12 ဒဲဆၧစံၭထၪ့အၪ့အူၭ ဖါအခိးအတၩ လၧအမၩဂ့ၩထၪ့ ပၥုၪ့ပၥၭ ဘဲၫၥိၭ ပမိန့ဎုၬ ဆၧန့ၥၫ ဘၪဆဲၫ့ လၧၦဆံၫ့ဎံၪၥံၪ လၧဆၧဖၩ့ အကျၩ, 13 ဒဲအမၩန့ထၪ့ခွံၬပၧၩ လၧဆၧခံၭ အစီၩ့အမၩ့ အဖၧၩ့နီၪတၭ, အၪ့လဲၩန့ထဲၩ့ယူၭ ပလးနီၪ, ပအီၪဝ့ၫ လၧအဖိၪခွၫ လၧအအဲၪဝ့ၫလဂၩ အဘၩ့အမုး အဖၧၩ့လီၫ. 14 လၧအဝ့ၫဒၪလဂၩ အဖၧၩ့နီၪတၭ, ပဘၪ ဆၧဎွ့ၩန့ထဲၩ့ပၧၩ, ဘဲၫပစံၭဆၧ အၥိၭ ဆၧကွဲၪဖျါ ဆၧဒဲၩဘၭ လၧအၥွံၪ လီၫ. 15 အဝ့ၫဒၪနီၪ မွဲယွၩ လၧပဒၪဝ့ၫ လၥ့ၪဘၪ လဂၩ အခံးအဂၩ့, အဖိၪခွၫဝဲၡါလဂၩ လၧကယဲ ဆၧမၩကဲၪထၪ့ဝ့ၫ လၧအကျၩလီၫ. 16 အဂဲးဘဲၫယီၩ ဆၧထီးအလူၬ ဘၪ ဆၧမၩကဲၪထၪ့အၥၭ လၧအဝ့ၫနီၪ, ဆၧလၧမူၭခိၪအဖၧၩ့, ဒဲဆၧအီၪ လၧဂၪ့ခိၪချိၫ့, ဒဲဆၧလၧၦဒၪဘၪၥ့ၪ, ဒဲဆၧလၧပဒၪလၥ့ၪဘၪ, ဆၧအလးဆီၩ့ဆီ မွဲဂ့ၩ, ဆၧစ့ၩရၫ့ မွဲဂ့ၩ, ဆၧအခိၪ မွဲဂ့ၩ, ဆၧအစီၩ့အမၩ့ မွဲဂ့ၩ, ကယဲ ဆၧလမံၩ့လါလါ ဘၪ ဆၧမၩကဲၪထၪ့ဝ့ၫ လၧအစူၪဖၧၩ့တၭ, အီၪဝ့ၫ လၧယဂး ထီးအလူၬလီၫ. 17 အဝ့ၫဒၪ လဂၩ အီၪဝ့ၫ လၧဆၧထီးအလူၬ လချုၭ အီၪထၪ့ဒံၭဘၪတၭ, ဆၧထီးအလူၬ အီၪဝ့ၫ လၧအစူၪဖၧၩ့လီၫ. 18 ဒဲအဝ့ၫဒၪမွဲ ဆၧအမိၡါ ဘဲၫ ၦစံၭဆၧ အၥိၭ ဆၧအီၪကီၪ့ အခိၪဎွံၪ တၭ, မွဲဆၧအခၪ့ထံၭ, ၦလၧအဂဲထုၪ့ထဲၩ့ လၧဆၧၥံၫ အကျၩ အဝဲၡါ ဘဲၫၥိၭ အမိကဲၪထၪ့ အခိၪ လၧကယဲ ဆၧလမံၩ့လါလါ အကျၩလီၫ. 19 အဂဲးဘဲၫယီၩ ဘၪဖါအၥၭ လၧဆၧလၧၫ့ထၪ့ဎွ့ၩထၪ့ ထီးအလူၬ မိအီၪဂုးခၧၫ့ဝ့ၫ လၧအဝ့ၫဒၪ အဖၧၩ့, 20 မၩဘၪလိၬအိၭလိၬဆၧ လၧအထုၪ့စူၪယၫ အၥွံၪ အကၠီၩ့တၭ, ဆၧအီၪလၧမူၭခိၪ မွဲဂ့ၩ, ဒဲဆၧအီၪလၧဂၪ့ခိၪ မွဲဂ့ၩ, မၩဘၪလိၬ ဆၧထီးအလူၬ လၧအနၫ့ဆါဒၪဝ့ၫ အဂးလီၫ. 21 နၥံၪဝ့ၫဒၪဆ့ လၧအၥၫ့ နၥံၪ မၩအၧၩ့ဆၧတၭ, နၥံၪမွဲ ၦမွံၩၥံၪ, ဒဲဆၧအဒုၪအဒၩ လၧနၥံၪအၥၭ, မွဲလါနၫ့ဘိၩ, ဘိၩ့နဲၪ့ယီၩ မွဲအမၩဘၪလိၬထဲၩ့ဝ့ၫ, 22 လၧအမိၡါ အဖံၭအယၪ အဖၧၩ့ လၧအဝ့ၫနီၪ ၥံၫအကၠီၩ့ ဘဲၫၥိၭ အမိအီၪက့ၪဆံၫ့ဎံၪ နၥံၪ, ဒဲဆၧလၥံၪၥၧၫ့မူၭချၬဘၪ ဒဲဆၧအီၪက့ၪဆၧမၪ လၧနၥံၪ အလီၩ့ အလးလအီၪဘၪ လၧအမ့ၬယၫနီၪလီၫ. 23 နၥံၪ အ့ၪအီၪလၧနၥံၪ အလး လၩ့ထံးလၩ့ဆ့ၭ, ဒဲအီၪဂုးအီၪခၧၫ့ လၧဆၧနဲၩ အဖၧၩ့, ဒဲလၥုၭခွံၬဘၪ နၥံၪအလး လၧဆၧယိလါ ဘၪဆဲၫ့ လၧဆၧၥၭထိၬအပရၧၫ့ အဖၧၩ့, လၧနၥံၪ နါဂၧၫ့ယူၭ ဒဲလီၩလၩ့လၬလၩ့ဝ့ၫ လၧကယဲ ၦအီၪလၧမူၭခိၪ အဖၫ့လၬနီၪတၭ, ဆၧမိမၩအၥၭ ဘဲၫနီၪလီၫ. ယၧၩ, စပီလူၫယီၩ ယမွဲ ဆၧနီၪ အခ့ၫအၡၩလီၫ. 24 ဘိၩ့နဲၪ့ယီၩ ယၥုၪ့ထိၬယၥၭထိၬ လၧဆၧၡၪ့ဆၧနၭ အဖၧၩ့ လၧနၥံၪ အကၠီၩ့တၭ, ယမၩ လၧၫ့ထၪ့ဎွ့ၩထၪ့ ဆၧအီၪလၩ့ထး လၧဎရံၬ အဆၧၡၪ့ဆၧနၭ လၧယဖံၭယယၪ အဖၧၩ့ လၧအမိၡါ အဂး, ဘဲၫၦစံၭဆၧ အၥိၭ, ဆၧအီၪကီၪ့ အဂးလီၫ. 25 ဘဲၫယွၩ စ့ၩရၫ့ဆၧ လၧအဖ့ၪလၫ့ယၧၩ လၧနၥံၪ အဂး အၥိၭနီၪ, ယကဲၪထၪ့ ဆၧနီၪ, အခ့ၫအၡၩ ဘဲၫၥိၭ ယမိမၩ လၧၫ့ထၪ့ဎွ့ၩထၪ့ ယွၩအလူအထၫ, 26 ဘဲၫၦစံၭဆၧ အၥိၭ, ဆၧအီၪၥူၪ လၧအအီၪဘံၭယူၭဝ့ၫ အဆိၩဆိၩ အကၠၪကၠၪ လါနၫ့ဘိၩ, ဘိၩ့နဲၪ့ယီၩ ဆၧနဲၪဖျီၪဝ့ၫ လၧအဝ့ၫဒၪ အၡၩဆံၫ့ဎံၪၥံၪ အမ့ၬယၫတၭ, 27 အလၩအဖၩ့ လၧၫ့လၧၫ့ဎွ့ၩဎွ့ၩ ဘၪဆဲၫ့ လၧဆၧအီၪၥူၪ အီၪလၧၦဆၨၩလဖၪ အကျၩ, မွဲဘဲၫၥ့ၪလဲၪ ဘဲၫၥ့ၪလဲၪ နီၪ, ယွၩအၥၭ အီၪလၧအမိဒုၭၥ့ၪယၫ အဝ့ၫၥံၪလီၫ. ဆၧနီၪမွဲ ဎရံၬ အီၪလၧနၥံၪ အဖၧၩ့ ဆၧယိလါ ဘၪဆဲၫ့ လၧဆၧလၩဆၧဖၩ့လီၫ. 28 ပလီၩဘၪ အဝ့ၫဒၪ အဂဲး, ပ ပဂၨၪထၪ့ ၦကိၭဂၩဒ့ၭ, ပၥီၪ့ထဲၩ့ၥၫ့ထဲၩ့ ၦကိၭဂၩဒ့ၭ, လၧကယဲ ဆၧကိၪ့ၥ့ၪ ထီးအလူၬ အဖၧၩ့, ဘဲၫၥိၭ ပမိအီၪက့ၪလၩ့ ကယဲ ၦၡၩ လဂၩလါလါ လၧအမိလၧၫ့ထၪ့ဎွ့ၩထၪ့ လၧဎရံၬ အဖၧၩ့လီၫ. 29 ယအၪ့ဂူၬကျ့ၭစၨၭ မၩဆၧ လၧဆၧနီၪ အဂး ဘဲၫအဝ့ၫဒၪ အစီၩ့အမၩ့ မၩဆၧ လၧယဖၧၩ့ ဆီၪ့ဆီၪ့လ့ၬ အၥိၭနီၪလီၫ.

ကလီစံၫ Colossians 2

1 အဂဲးဘဲၫယီၩ ယဂဲၩလိၬ ဆၧဆီၪ့ လၧနၥံၪ အဂး, ဒဲၦလအီၫဒစံၫအၫဖိၪ အဂး, ဒဲထီးဒၪ ၦလၧအလဒၪဘၪ ယမ့ၬ လၧဆၧဖံၭဆၧယၪ အဖၧၩ့ အဂး, ဆံၭဒိၪလဲၪ နီၪ, ဘၪယၥၭ လၧနၥံၪ မိၥ့ၪယၫ, 2 ဘဲၫၥိၭ အဝ့ၫၥံၪ အၥၭဆၭဘုၭထၬလိၬအၥၭ လၧဆၧအဲၪ အဖၧၩ့နီၪ, မိမုၬထၪ့ လၧဆၧလၧၫ့လၧၫ့ဎွ့ၩဎွ့ၩ ထီးအလူၬ ဘၪဆဲၫ့ လၧဆၧကိၪ့ၥ့ၪကိၪ့ဘၪ အဂဲး လၧဆၧၥ့ၪယၫယွၩ, ဎရံၬ ဆၧအီၪၥူၪ အဂဲး လၧၫ့ဎွ့ၩလီၫ. 3 ဆၧကိၪ့ၥ့ၪကိၪ့ဘၪ, ဒဲဆၧၥ့ၪယၫ အလူဒိၪဎွ့ၩဒိၪ ထီးအလူၬနီၪ, အီၪၥူၪ လၧအဝ့ၫဒၪ အဖၧၩ့လီၫ. 4 ယလီၩဘၪ ဆၧနီၪ ဘဲၫၥိၭ ဆၧထီးအၪ့လွ့ၫကဒံၩ အၪ့လွ့ၫကဒၩ နၥံၪ လၧဆၧချဲၩ့အၪ့လံၬအၪ့လီၫ နးဂၩလဂ့ၩလီၫ. 5 အဂဲးဘဲၫယီၩ ယလၩ့ဖၭ လၧနၥံၪ လၧဆၧဖံၭဆၧယၪ လါနၫ့ဘိၩ, ယအီၪလၧနၥံၪ အၥိၭ လၧၥုၪ့ လၧၥၭတၭ, ယၥုၪ့ထိၬယၥၭထိၬ, ဒဲဒၪဘၪ နၥံၪ အဆၧဎူၫဆၧဎၩ့နီၪ, ဒဲနၥံၪ အဆၧနဲၩ အီၪဂုးခၧၫ့ လၧဎရံၬ အဖၧၩ့လီၫ. 6 မၩအၥၭဘဲၫနီၪတၭ, ဘဲၫနၥံၪ ထိးဆၧၫ့ယူၭ ကဆါ ယ့ၫၡူၬဎရံၬ အၥိၭနီၪ, လ့ၩ နၥံၪဝ့ၫ လၧအဖၧၩ့ ဘဲၫနီၪအၥိၭဆ့ ဆံၭ. 7 နၥံၪအဝံဆဲၩလၩ့ လၧနၥံၪ ဘၪၥုၪ့လၩ့ နၥံၪအၥၭ လၧအဖၧၩ့တၭ, နၥံၪ အီၪဂုးအီၪခၧၫ့ လၧဆၧနဲၩ အဖၧၩ့, ဘဲၫဆၧၥီၪ့လိၪ နၥံၪ အၥိၭ, ဒဲအၪထၪ့ လၧအဖၧၩ့နီၪ, စံၭထၪ့အၪ့အူၭ အခိးအတၩဆံၭ. 8 ဘဲၫၥိၭ ပထီးအၪ့လီၫ မၩဂၭဂီၩ့ နၥံၪ လၧဆၧအဲၪဒိၭဆၧကိၪ့ ဒဲဆၧအၪ့လီၫ ဆၧပျီၩပျီၩ ဘဲၫၦၡၩ လီၩဆိၩလၬဆိၩဆၧ အၥိၭ, ဘဲၫဂၪ့ခိၪ အ၁နိၫမိၡါလဖၪ အၥိၭ လမွဲဘၪ ဘဲၫဎရံၬ အၥိၭနီၪ လဂ့ၩတၭ, ထီးလၩ့နၥံၪအၥၭဘီၪ. 9 အဂဲးဘဲၫယီၩ ယွၩအဆၧလၧၫ့ထၪ့ဎွ့ၩထၪ့ ထီးအလူၬ အီၪဝ့ၫ ဘဲၫမိၡါ အၥိၭ လၧဎရံၬ အဖၧၩ့လီၫ. 10 နၥံၪ လၧၫ့ထၪ့ဎွ့ၩထၪ့ လၧအဖၧၩ့ လၧအမွဲ ဆၧအခိၪ ဒဲဆၧအစီၩ့အမၩ့ ထီးအလူၬ အခိၪလီၫ. 11 နၥံၪ ဘၪ ဆၧကူၭတရံၭ လၧအဖၧၩ့ လၧဆၧကူၭတရံၭ လမၩဘၪ လၧအစူၪ, ဘဲၫၦစံၭဆၧ အၥိၭ, ဆၧဘဲၪ့လၩ့ခွံၬ ဆၧဒဲၩဘၭ အမိၡါ ဘၪဆဲၫ့ လၧဆၧဖံၭဆၧယၪ လၧဆၧကူၭတရံၭ ဘၪဆဲၫ့ လၧဎရံၬလီၫ. 12 နၥံၪ ဘၪ ဆၧခုၪ့လၩ့ဘၧၩ့ဎုၬ လၧအဝ့ၫနီၪ အၥိၭ လၧဆၧဒိၭဘၭတံၫဇၫ့ အဖၧၩ့, ဒဲနၥံၪဘၪ ဆၧဂဲထုၪ့ထဲၩ့ဎုၬ လၧအဝ့ၫနီၪ အၥိၭ ဆ့, လၧဆၧနဲၩ ဘၪဆဲၫ့ လၧယွၩ အဆၧမၩ လၧအဒုၭဂဲထုၪ့ထဲၩ့ အဝ့ၫ လၧဆၧၥံၫ အဖၧၩ့လီၫ. 13 နၥံၪဝ့ၫဆ့ လၧအဘၪ ဆၧၥံၫယူၭ လၧဆၧမၪ အဖၧၩ့, ဒဲဆၧလဘၪဘၪ ဆၧကူၭတရံၭ ဘၪဆဲၫ့ လၧနၥံၪ အဖံၭအယၪ အဖၧၩ့လဖၪယီၩ, အဝ့ၫဒၪ မၩမၧၫ့ထၪ့ဎုၬ နၥံၪ လၧအဝ့ၫနီၪ အၥိၭ, ဒဲကွဲၪဖျါခွံၬပၧၩ လၧပဆၧမၪ ထီးအလူၬ လီၫ. 14 ဒဲထူၭခွံၬဝ့ၫ ဆၧမၪလူၬ ကွ့ၭအၥၭ လၧၦၡၩ အစူၪ လၧအထၫ့ဒုၪဒၩပၧၩ, ဒဲမၩန့ထၪ့ခွံၬဝ့ၫ လၧပကျၩယီၩ, ဖျၩထၪ့ဝ့ၫ လၧထုၪ့စူၪယၫ အလီၩ့လီၫ. 15 ဒဲအၪ့ဂူၬန့ဆီၪ့ ဆၧအခိၪ ဒဲဆၧအစီၩ့အမၩ့ အဆၧတၭ, မွဲအဒုၭနဲၪဖျီၪထၪ့ဝ့ၫတၭ, မၩနၧၩ့မၩစၪဝ့ၫ လၧအဖၧၩ့လီၫ. 16 မၩအၥၭဘဲၫနီၪတၭ, လၧဆၧအၪ့ မွဲဂ့ၩ, ဆၧအီၩ မွဲဂ့ၩ, မၩဘိၪ့အနံၩ မွဲဂ့ၩ, လၩၥံၫအနံၩ မွဲဂ့ၩ, မးၥံၫအနံၩ မွဲဂ့ၩ, မွဲၦထီးစ့ၩရၫ့ နၥံၪ လၧအဂဲးအကၠီၪ့ နးဂၩ လဂ့ၩ. 17 ဆၧနီၪလဖၪမွဲ ဆၧမိမၩအၥၭလဖၪ အလၩၡူၪတၭ, အ့ၪမွဲ အမိၡါနီၪ, မွဲဎရံၬလီၫ. 18 ၦလဂၩဂၩ လၧအအီၪက့ၪထၪ့ထီၫအၥၭ ပျီၩပျီၩ လၧအဆၧဖံၭဆၧယၪအၥၭ နီၪ, နုၬယိဆၧ လၧအလဒၪဘၪတၭ, ဆၪ့လၩ့ဒၪအၥၭ, ဘိၪ့ထၪ့ဘၩထၪ့ အၥီၫ့လဖၪနီၪ, ထီးဖ့ၪလၫ့ အဝ့ၫၥံၪ အၪ့လီၫ မၩန့ နၥံၪအဆၧ နးဂၩလဂ့ၩ. 19 မွဲအလဖီၪ့ထၬဘၪ ဆၧအခိၪ လၧအဒုၭဘုၭထၬ အမိၡါ ထၧၫ့ဂၩယၫ ဒဲအဆၧၫ့, ဒဲအထီၪ့ လၧအဆၭဘုၭထၬလိၬအၥၭနီၪ, ဒိၪထၪ့ဝ့ၫ လၧဆၧဒိၪထၪ့ ဘၪဆဲၫ့ လၧယွၩလီၫ. 20 မၩအၥၭဘဲၫနီၪတၭ, နၥံၪ အ့ၪၥံၫဎုၬ လၧဎရံၬတၭ, ၥံၫဒၪခွံၬ ဂၪ့ခိၪအ၁နိၫ မိၡါလဖၪနီၪ, ဘဲၫၦလၧအမၧၫ့ဝ့ၫ လၧဂၪ့ခိၪချိၫ့ အၥိၭ, မွဲဘၪနီၪ နၥံၪ ခိၭနၪ အဆၧမၪလူၬလဲၪ. 21 ထိၭ လဂ့ၩ, ထဲးယိ လဂ့ၩ, ဖီၪ့ လဂ့ၩ, 22 (ဆၧနီၪလဖၪ ထီးအလူၬမွဲ ဆၧမိမၩဂၭဂီၩ့ဝ့ၫတၭ,) မွဲ ဘဲၫၦၡၩ အဆၧမၪလူၬ အၥိၭ, ဒဲအဆၧၥီၪ့ထဲၩ့ အၥိၭနီၪလီၫ. 23 မွဲအလၩ့ဂၬ လၧဆၧကိၪ့ၥ့ၪကိၪ့ဘၪ လၧအဆၧဘိၪ့ထၪ့ဘၩထၪ့ဝ့ၫ အဖၧၩ့နီၪ, ဆၪ့လၩ့ဒၪအၥၭ တၭ, မၩၡၪ့လၩ့ အမိၡါနီၪ, လယူၭလယၪ့ဘၪဝ့ၫ ထီးအမၩ လၧၫ့ထၪ့ဎွ့ၩထၪ့ ဆၧဘၪဆဲၫ့ လၧဆၧဖံၭဆၧယၪနီၪလီၫ.

ကလီစံၫ Colossians 3

1 မၩအၥၭဘဲၫနီၪတၭ, နၥံၪ အ့ၪဂဲထုၪ့ဎုၬဝ့ၫ လၧဎရံၬ နီၪ, အၪ့ဎၬန့ဆၧ လၧထၭ, ထီးအလး လၧဎရံၬ အီၪဆၧၫ့နၩ့ လၧယွၩအစူၪထွ့ၪ နီၪဆံၭ. 2 အီၪက့ၪ နၥံၪအၥၭ လၧဆၧလၧအအီၪလၧထၭနီၪဆံၭ, မွဲဆၧအီၪလၧဂၪ့ခိၪချိၫ့ယီၩ လဂ့ၩ. 3 အဂဲးဘဲၫယီၩ နၥံၪ ၥံၫ နၥံၪဝ့ၫ တၭ, နၥံၪအၥၭမၧၫ့ အီၪၥူၪ လၧဎရံၬ အၥိၭ လၧယွၩ အဖၧၩ့လီၫ. 4 ထီးဎရံၬ လၧအမွဲ ပၥၭမၧၫ့ မိဖျီၪထၪ့ တၭ, ထီးနီၪလဖၧၫ့ နၥံၪ မိဖျီၪထၪ့ လၧအၥိၭဆ့ လၧဆၧလၩဆၧဖၩ့ အဖၧၩ့လီၫ. 5 မၩအၥၭဘဲၫနီၪတၭ, ဆၧမၩမၪမုၪ မၩမၪခွၫ, ဆၧအဲၪလဲးအဲၪဘျၪ, ဆၧၥၭခတၧၩ, ဆၧၥၭကွံၩဆၧအအၧၩ့ ဆၧလီၫ့ကီၩ့ၥၭကွံၩ စူၪလးခၪ့ခိၪ လၧအမွဲ ဆၧဘၩဆၧဂၩ့, ဘဲၫပစံၭဆၧ အၥိၭ နၥံၪအဂၩ့ၥံၪ အီၪလၧဂၪ့ခိၪချိၫ့ယီၩ မၩၥံၫခွံၬ ဆံၭ. 6 လၧဆၧနီၪလဖၪ အကၠီၩ့တၭ, ယွၩအဆၧၥၭထၪ့ လၩ့ဘၪ ၦၡၩ လၧအလခိၭနၪဘၪလဖၪနီၪလီၫ. 7 လၧအခၪ့ထံၭ လၧမီခိၬ, လၧနၥံၪ မၧၫ့ လၧအဖၧၩ့နီၪ နၥံၪ လ့ၩဆၧ လၧအကျၩ လီၫ. 8 အ့ၪမွဲ ဘိၩ့နဲၪ့ယီၩ ဆၧနီၪလဖၪ ထီးအလူၬ, ဒဲဆၧၥုၪ့ထၪ့ၥၭထၪ့, ဆၧၥုၪ့ထၪ့ၥၭဂဲၫ့, ဆၧဆိၪအၧၩ့, ဆၧဒုၪဒွ့ၪ, ချဲၩ့ဆၧမ့ၬမဲ ဂဲၫထၪ့ လၧနၥံၪ အနိၭလဖၪနီၪ, ခွံၬၡိၭခွံၬ အဝ့ၫၥံၪဆံၭ. 9 ထီးချဲၩ့လိၬ နၥံၪအၥၭ လၧဆၧချဲၩ့ဘျံၭချဲၩ့ဘျၪ လဂ့ၩ, မွဲနၫ့ဆါ လးလံၩ ဒဲအဆၧမၩလဖၪနီၪ ဘဲၪ့လၩ့ခွံၬ, 10 တၭ ကီၩ့ၥိၭထၪ့ထဲၩ့ နၥံၪ အဆၧအၥၫ့ လၧဆၧမၩထဲၩ့ဝ့ၫ အၥၫ့ လၧဆၧၥ့ၪယၫ အဂဲး, ဘဲၫဆၧတဲၩ့လၩ့ အဂၩ့ အီၪဝ့ၫ အၥိၭနီၪဆံၭ. 11 ထီးနီၪ ၦဂြံစၭဖိၪ ဒဲၦယုဒၫဖိၪ လအီၪဘၪ, ၦဒိၭဆၧကူၭတရံၭ ဒဲၦလဒိၭဘၪ ဆၧကူၭတရံၭ လအီၪဘၪ, ၦမံၩ့လၬကျၩဖိၪ မွဲဂ့ၩ, ၦစံ၁အၫ့ဖိၪ မွဲဂ့ၩ, ၦဎီးဖိၪ မွဲဂ့ၩ, ၦပျီၩဖျ့ၭဖိၪ မွဲဂ့ၩ, လအီၪဘၪ, အ့ၪမွဲ ဎရံၬနီၪမွဲ ဆၧထီးအလူၬ ဒဲအီၪဝ့ၫ လၧဆၧထီးအလူၬ အဖၧၩ့လီၫ. 12 မၩအၥၭဘဲၫနီၪတၭ, ဘဲၫၦလၧယွၩရွံန့ဝ့ၫ, ၦဆံၫ့ဎံၪ, ဒဲၦၥၭဘီၩ့ၥံၪ အၥိၭနီၪ, ကီၩ့ထၪ့ၥိၭထၪ့ ဆၧယၫ့ၥၭ, ဆၧမၩဂ့ၩ, ဆၧဆၪ့လၩ့အၥၭ ဆၧၥုၪ့ဆၧၩ့ၥၭဆၧၩ့, ဆၧအွံၪၥၭဆၧၩ့ၥံၪ, 13 တၭ အီၪက့ၪလိၬ နၥံၪအၥၭ လၧဆၧမၪ အလး အ့ၪအီၪနီၪ, ထိးဆၪ့လၩ့ နၥံၪအၥၭတၭ, ကွဲၪဖျါလိၬ နၥံၪအၥၭ, ဘဲၫဎရံၬ ကွဲၪဖျါ နၥံၪ အၥိၭနီၪ, မၩနၥံၪဝ့ၫ ဘဲၫနီၪအၥိၭဆံၭ. 14 လၧဆၧနီၪလဖၪ ထီးအလူၬ အဖၫ့ခိၪ ကီၩ့ထၪ့ၥိၭထၪ့ ဆၧအဲၪဆၧကွံၩ လၧအမွဲ ဆၧလၧၫ့ဆၧဎွ့ၩ အဖျံၩနီၪ ဆံၭ. 15 မွဲ ဎရံၬ အဆၧဘၪလိၬအိၭလိၬ ကဲၪဒိၪ လၧနၥံၪ အၥၭခံဖၧၩ့ဆံၭ. ဆၧကိၭထဲၩ့ နၥံၪ လၧဆၧနီၪအဂး လၧနၥံၪ အမိၡါ လဂၩဎး အဖၧၩ့တၭ, အီၪလၧနၥံၪအၥၭ လၧအၥ့ၪယၫ ဆၧအခိးအတၩဆံၭ. 16 မွဲဎရံၬအလူ အီၪဂုးခၧၫ့ လၧၫ့လၧၫ့ဎွ့ၩဎွ့ၩ လၧနၥံၪ အဖၧၩ့တၭ, အီၪလၧဆၧကိၪ့ဘၪကိၪ့ၥ့ၪ ထီးအလူၬ အဖၧၩ့နီၪ, ၥီၪ့လိၪလိၬ နၥံၪအၥၭ, ဒဲပဂၨၪထၪ့လိၬ နၥံၪအၥၭ လၧထၭခိၪ စံၭထၪ့အၪ့အူၭ, ဒဲဆၧၥံၫကျံၩတၭ, ဆၬလူ ဘၪဆဲၫ့ လၧၥၭနီၪ, ၥံၫကျံၩထၪ့ ကဆါနီၪ လၧဆၧအခိးအတၩ လၧနၥံၪ အၥၭခံဖၧၩ့ဆံၭ. 17 လၧဆၧစံၭထၪ့အၪ့အူၭယွၩ ဒဲဖါအခိးအတၩ လၧကဆါ ယ့ၫၡူၬ အကၠီၩ့နီၪ, ကယဲ နၥံၪ မၩဆၧ လမံၩ့လါလါ, ချဲၩ့ဆၧ မွဲဂ့ၩ, မၩဆၧ မွဲဂ့ၩ, မၩ အဝ့ၫၥံၪ ထီးအလူၬ လၧအဝ့ၫဒၪအမံၩ့ အဖၧၩ့ဆံၭ. 18 ၦမၫၥံၪဧ့, ဘဲၫအကြၨၭအဘၪ လၧကဆါ အဖၧၩ့ အၥိၭနီၪ အီၪက့ၪ နၥံၪအၥၭ လၧနၥံၪ အဝၩၥံၪ အဖၫ့လၬဆံၭ. 19 ၦအဝၩၥံၪဧ့, အဲၪ နၥံၪအမၫၥံၪဆံၭ. ထီးအီၪက့ၪဒူၩ နၥံၪအၥၭ လၧအလီၩ့ လဂ့ၩ. 20 ဖိၪၥံၪလံၩၥံၪဧ့, ခိၭနၪ နၥံၪအမိအဖါ အလူ လၧဆၧထီးအလူၬ အဖၧၩ့ဆံၭ. အဂဲးဘဲၫယီၩ ဆၧနီၪ ဘၪ နၥံၪအကဆါအၥၭလီၫ. 21 ဖါၥံၪဧ့, ဘဲၫၥိၭ နၥံၪအဖိၪအလံၩအၥၭ ထီးဂၭဂီၩ့ လဂ့ၩတၭ, ထီးမၩထၪ့အၥၭ လဂ့ၩ. 22 ဆၧအဎီးအၡၩၥံၪဧ့, ခိၭနၪ နၥံၪအကဆါ ဘဲၫဆၧဖံၭဆၧယၪ အၥိၭ လၧဆၧထီးအလူၬ အဖၧၩ့ ဆံၭ. ဘဲၫ ၦလၧအမၩဘၪ ၦၡၩအၥၭ အၥိၭနီၪ ခိၭနၪဆၧ လၧၦၡၩ အမ့ၬယၫ လမွဲဘၪ. အ့ၪမွဲ ၥၭမဲၪ ယွၩတၭ, ခိၭနၪဆၧ လၧနၥံၪအၥုၪ့ခံၥၭလဲၫဆံၭ. 23 ကယဲ နၥံၪ မၩဆၧ လမံၩ့လါလါ လမွဲဘၪ ဘဲၫ လၧၦၡၩအဂးနီၪ အ့ၪမွဲ ဘဲၫလၧယွၩ အဂး အၥိၭတၭ, မၩ လၧနၥံၪ အၥုၪ့ခံၥၭလဲၫဆံၭ. 24 နၥံၪ ၥ့ၪယၫ လၧနၥံၪ မိဒိၭန့ ဆၧဖ့ၪထဲၩ့ ဘၪဆဲၫ့ လၧဆၧဖ့ၪၥၫနီၪ လၧကဆါ အအီၪလီၫ. မၩ ကဆါဎရံၬ အဆၧနီၪဆံၭ. 25 အ့ၪမွဲ ၦလၧအမၩ ဆၧလတီၩလလီၩ့ဘၪနီၪ, မိဘၪ ဆၧလၧအမၩလတီၩလလီၩ့ဘၪ အကၠီၩ့တၭ, ဆၧယိ ဒိၪဆံၭအၪၡၩဆၧအ့ၬ.

1 ကဆါၥံၪဧ့, နၥံၪ ၥ့ၪယၫ လၧနၥံၪအကဆါ အီၪဆ့ လၧမူၭခိၪတၭ, ဖ့ၪလၫ့ နၥံၪ အဎီးအၡၩလဖၪနီၪ လၧဆၧတီၩတီၩလီၩ့လီၩ့ ဒဲဂ့ၩဂ့ၩဘၪဘၪဆံၭ. 2 ဘၩဆိၪဖၪဆၧ ဂုးဂုးခၧၫ့ခၧၫ့နီၪ အီၪခိၭဆၧ လၧအဖၧၩ့ တၭ, အီၪလၧဆၧစံၭထၪ့အၪ့အူၭ ဆၧအခိးအတၩဆံၭ. 3 ဘၩဆိၪဖၪန့ ပဂးဆ့ ဘဲၫၥိၭ ယွၩ မိဝဲထၪ့န့ ပၧၩ လၧအလူ အတရၫ့ ဘဲၫၥိၭ ယမိလီၩလၩ့လၬလၩ့ ဎရံၬ အဆၧအီၪၥူၪ လၧယဘၪ ဆၧစၧၩ့ထၬ လၧအကၠီၩ့, 4 ဘဲၫၥိၭ ယမိဒုၭနဲၪဖျီၪထၪ့ ဆၧနီၪ, ဘဲၫယကြၨၭလီၩလၩ့လၬလၩ့ဆၧ အၥိၭနီၪဆံၭ. 5 ဎွ့ၩန့ထဲၩ့ ဆၧအဆၧၫ့အထီတၭ, လ့ၩဆၧ လၧဆၧကိၪ့ဘၪကိၪ့ၥ့ၪ လၧဆၧဘၪဆဲၫ့ လၧၦအီၪလၧခီၫ့နီၪ ဆံၭ. 6 နၥံၪ ကြၨၭစံၭဆၧၫ့ ၦလဂၩလါလါ ဘဲၫၥ့ၪလဲၪ ဘဲၫၥ့ၪလဲၪ ဘဲၫၥိၭ နၥံၪ မိၥ့ၪယၫတၭ, မွဲနၥံၪ အဆၧချဲၩ့ ဘၪ လၧထံၫလၪတၭ, ချဲၩ့ လၧဆၧအခိးအတၩ လထံၪဎးဘီၩ့ဎးဆံၭ. 7 ထၧၫ့ဖုဝဲၥၭဘီၩ့ ဒဲဆၧအခ့ၫအၡၩ လၧအလူတီၩ, ဒဲဆၧအခ့ၫအၡၩ လၧယၥိၭ လၧကဆါ အဖၧၩ့ စတံခကၧၭနီၪ, မိဒုၭၥ့ၪယၫ နၥံၪ လၧဆၧဘၪဆဲၫ့ လၧယၧၩ ထီးအလူၬလီၫ. 8 အဝ့ၫလဂၩ ယအၪ့မၧၫ့ အလ့ၩ လၧနၥံၪအအီၪ လၧဆၧယီၩ အဂဲး, ဘဲၫၥိၭ အမိၥ့ၪယၫဆၧ လၧအဘၪဆဲၫ့ လၧနၥံၪ, ဒဲမၩမုၬထၪ့ထဲၩ့ နၥံၪအၥၭတၭ, 9 ဒဲထၧၫ့ဖုဝဲၥၭဘီၩ့ လၧအလူတီၩ စအိၫန့စမၧၭ, လၧအဘၪဆဲၫ့ လၧနၥံၪနီၪ, အဝ့ၫၥံၪ မိဒုၭၥ့ၪယၫ နၥံၪ လၧဆၧထီးယီၩ အဂဲး ထီးအလူၬလီၫ. 10 ၦလၧအဘၪ ဆၧစၧၩ့ထၬ လၧယၥိၭ, စအရံစတၫခၧၭ ချဲၩ့ဒုၪ့ နၥံၪ ဒဲစဘၫနဘၭ အၪ့မၧၫ့ စမၫကၧၭ လၧနၥံၪ ဒိၭဆၧမၪလူၬ လၧအဂဲး, အ့ၪလ့ၩထီၩ့ဝ့ၫ လၧနၥံၪ အအီၪနီၪ ထိးဆၧၫ့ အဝ့ၫဆံၭ. 11 ဒဲစယ့ၫၡူၬ ကိၭထဲၩ့ဝ့ၫ လၧစယၧၭစတၧၭၥံၪနီၪ, မွဲၦဒိၭဆၧကူၭတရံၭဖိၪတၭ, ၦဎွ့ၩနီၪ မွဲၦလၧအမၩဎုၬဆၧ လၧယၥိၭ လၧယွၩအဘၩ့အမုး အဂး, ဒဲၦလၧအမၩမုၬထၪ့ထဲၩ့ယၥၭလီၫ. 12 ၦဘၪဆဲၫ့ လၧနၥံၪ ဎရံၬအဎီးအၡၩ, စအံၫပၭဖြၭ ချဲၩ့ဒုၪ့ နၥံၪ, ဒဲအၪ့ဂူၬ ဘၩဆိၪဖၪဆၧဆီၪ့ လၧနၥံၪ အဂး လထံၪဎး, ဘဲၫၥိၭ နၥံၪ မိအီၪခၧၫ့, ဒဲလၧၫ့ထၪ့ဎွ့ၩထၪ့, ဒဲဎွ့ၩဝ့ၫ လၧယွၩအၥၭ ထီးအလူၬလီၫ. 13 အဂဲးဘဲၫယီၩ ယထိးယၥၭ လၧအဂး, လၧအဂဲၩလိၬဝ့ၫ ဒိၪမၬ လၧနၥံၪ အဂး ဒဲၦအီၪ လၧလအီၫဒစံအၫ အဖၧၩ့ အဂး, ဒဲၦအီၪလၧဟဲၫအရၭပလံၭ အဖၧၩ့ အဂးဆ့လီၫ. 14 ၥံၪဆရၫၥၭဘီၩ့, စလုကၭ, ဒဲစဒံမၭ ချဲၩ့ဒုၪ့ နၥံၪ လီၫ. 15 ချဲၩ့ဒုၪ့ ပထၧၫ့ဖုဝဲ အီၪလၧလအီၫဒစံအၫ အဖၧၩ့, ဒဲစနံၪ့ဖၭ, ဒဲဆၧအီၪကီၪ့ လၧအဝ့ၫၥံၪ အဂံၪ့ဖၧၩ့နီၪ ဆံၭ. 16 ထီးနၥံၪ ဖီ လံၬယီၩ အ့ၪဂီၩ့တၭ, အၪ့မၧၫ့ ၦဖီ လၧဆၧအီၪကီၪ့ အကျၩ အီၪလၧလအီၫဒစံအၫ အဖၧၩ့ ဆံၭ. လံၬ ဂဲၫ လၧလအီၫဒစံအၫနီၪ, ဖီ နၥံၪဝ့ၫဆ့ဆံၭ. 17 လီၩဘၪ စအၫခံပၧၭ, ဆၧလၧနမၩ အခ့ၫအၡၩအဆၧ လၧနဒိၭန့ဘၪဝ့ၫ လၧကဆါ အဖၧၩ့နီၪ, ထီးလၩ့နၥၭ ဘဲၫနမိမၩနဝ့ၫ ထီးအလူၬဆံၭ. 18 ယၧၩ, စပီလူၫ ချဲၩ့ဒုၪ့ဒၪဆၧ လၧယစူၪဒၪယဝ့ၫ လီၫ. နၪ့ထၪ့ထဲၩ့ ယဆၧစၧၩ့ထၬဆံၭ. ဆၧအခိးအတၩမွဲ အအီၪ လၧနၥံၪ အၥိၭဆံၭ. အၩမံၩ့.